• 449 APPLIKAZZJONI MA' TRANSPORT MALTA SKONT IR-REGOLI ĠODDA • SE JIBDEW SPEZZJONIJIET FUQ IL-VETTURI Fl-aħħar xhur kien hemm 449 applikazzjoni minn sidien ta' bhejjem li jridu jsuquhom fit-triq. Dan skont ir-regolamenti l-ġodda dwar l-Użu fit-Triq ta' Bhejjem u Vetturi Miġbuda minn Bhima. Jirriżulta li l-applikazzjonijiet li rċeviet huma mqassma kif ġej: • 181 applikazzjoni għal-Liċenzji ta' vetturi miġbuda minn bhima għall-użu privat (srieken u xarretti); • 20 applikazzjoni għal-Liċenzji ta' bhejjem ta' rkib bis-sarġ; • 248 applikazzjoni għal-Liċenzji tas-sewqan ta' bhejjem u vetturi miġbuda minn bhejjem. Kelliema għall-Ministeru għat-Trasport u Infrastruttura kkonfermat kif "bħalissa, l-awtorità regolatorja, Transport Malta qiegħda tipproċessa dwar l-applikazzjonijiet u qed tħejji biex jibdew l-ispezzjonijiet fuq il-vetturi kollha involuti." Jirriżulta wkoll li Transport Malta qiegħda wkoll tħejji sejħa għall-approvazzjoni ta' istituti għat-taħriġ tas-sewwieqa tal-karozzini u vetturi oħra miġbuda minn bhima, kif ukoll qiegħda tħejji dokument tekniku li jispeċifika d-dehra u l-qisien tal-karozzin tipiku Malti. Dan huwa proċess li ra l-bidu tiegħu wara pressjoni li saret mill-Ministeru għat-Trasport u l-Infrastruttura, minħabba li dan is-settur qatt qabel ma kien regolat. Fil-fatt, 'Ġunju li għadda, għalaq proċess li ilu għaddej għal dawn l-aħħar snin u li permezz tiegħu, grazzi għal diversi laqgħat ta' informazzjoni li saru mal-pubbliku interessat kemm f'Malta kif ukoll f'Għawdex, mill-bidu ta' din is-sena bdew jiġu implimentati r-Regolamenti dwar l-Użu fit-Triq ta' Bhejjem u Vetturi. Biex jiċċertifikaw il-bhejjem hemm tlettax-il veterinarju li qed jipparteċipaw u s-sidien li ma kellhomx dokument ta' identifikazzjoni uffiċjali tal-bhejjem tagħhom ġew imħeġġa jibdew il-proċess sabiex jiksbu t-tali dokument. Wara t-tħejjija tad-dokumentazzjoni meħtieġa minn dawn ir-regolamenti, kif ukoll laqgħat intensi mad-Dipartiment tas-Servizzi Veterinarji u mal-Veterinary Surgeons Council, f'Diċembru tal-2015, permezz tal-Avviż Legali 432 tal-2015 Transport Malta ppubblikat dawn ir-regolamenti. Ir-Regolamenti jistipulaw: • qafas ġdid ta' liċenzji għat-tipi kollha ta' vetturi miġbuda minn bhima u għall-bhejjem li jintrikbu bis-sarġ fit-triq; • qafas ġdid ta' liċenzji tas-sewqan għal min isuq jew jirkeb tali vetturi jew bhejjem; • qafas ġdid ta' liċenzji ta' operatur għat-tħaddim tal-liċenzji tal-karozzini; • l-obbligu li l-bhejjem liċenzjati għall-użu fit-triq jinħarġilhom ċertifikat tas-saħħa ġenerali minn veterinarju; • l-obbligu li l-bhejjem liċenzjati għall-użu fit-triq ikunu identifikati permezz ta' dokument ta' identifikazzjoni uffiċjali; • l-obbligu li l-vetturi miġbuda minn bhima liċenzjati għall-użu fit-triq ikunu ċċertifikati bħala adatti għal dan il-għan; • l-obbligu ta' polza ta' assigurazzjoni għal bhejjem u vetturi miġbuda minn bhima liċenzjati għall-użu fit-triq; • li vetturi miġbuda minn bhima u bhejjem mirkuba ma jistgħux jintużaw fit-toroq arterjali u distributorji fil-ħinijiet peak tal-ġurnata. L-Implimentazzjoni Transport Malta (TM) bdiet timplimenta dawn ir-regolamenti f'Jannar tal-2016. Proċess sabiex jiġu sorveljati diversi sfidi, fosthom: • Diversi sidien ta' bhejjem ma kinux fil-pussess ta' dokument ta' identifikazzjoni uffiċjali tal-bhejjem tagħhom; kemm għax ħafna bhejjem imwielda f'Malta ma kinux ġew irreġistrati mad-Dipartiment tas-Servizzi Veterinarji, kif ukoll għax id-dokumenti ta' ħafna bhejjem li kienu impurtati ntilfu tul is-snin. Għal dan il-għan ġie stabbilit proċess li jinvolvi liċenzji proviżorji li jagħtu ċ-ċans lis-sidien jiksbu d-dokumenti ta' identifikazzjoni uffiċjali; • Ġie kkreat ċertifikat tas-saħħa ġenerali tal-bhejjem li seta' jissodisfa kemm ir-regolamenti kif ukoll ir-rekwiżiti professjonali tal-veterinarji, u li seta' jiġi applikat mill-veterinarji bi prezz baxx għas-sidien tal-bhejjem.